**MÕISAD**

**Voltveti mõis**

Tihemetsa aleviku keskne vaatamisväärsus, Voltveti mõis, on tekkinud 1560. aastal venelaste mahapõletatud küla asemele. Mõisa on esmamainitud 1601. aastal. Omanikud vahetusid, kuni 17. sajandil läks Tignitz (saksa keeles) rüütlimõisana Wolffeldti perekonnale. Rahvasuu mugandas nime Voltvetiks ja sellest ka mõisa ning koha edasine nimetus.

Hilisklassitsitlikus stiilis kahekordne kivist mõisahäärber esileulatuva sammastega portikusega valmis 1830. aastal. Häärberi juurde kujundati liigirikas 13 hektari suurune park. Morni näoga kuldsete lõvidega ilmestatud peatrepi juurest laskuvad terrassid purskkaevu ja tiikideni, mis on üles paisutatud pargist läbivoolavast Alva ojast. Mõisapargis on säilinud 19. sajandil rajatud grott ehk tehiskaljukoobas.

Peahoone tagune dendropark täienes juba Voltveti metsakooli ajal.

Mõisate võõrandamist eel 1919. aastal oli Voltveti mõisa omanik Heinrich von Stryk.

Tihemetsas (tuletis nimest Tignitz) õpetati ametioskusi 1925. aastast kuni Pärnumaa Kutsehariduskeskuse Tihemetsa õppekoht 2016. aastal suleti ja õppetöö viidi üle Pärnu. Voltveti mõisa peahoones oli selleks ajaks antud diplom rohkem kui 9000 kooli/tehnikumi lõpetanule.

Voltveti mõis koos pargiga on eraomandis.

**Jäärja mõis**

Jäärja mõis (Saarahof) oli rüütlimõis, mida on esmamainitud 1442 ja on kuulunud erinevatele aadliperekondadele. Viimati oli mõis parun Ungern-Sternbergi suguvõsa omandis kuni võõrandamiseni 1919. aastal.

Jäärja külas on mõisa hiilgusest säilinud kivist kõrvalhooneid, seal hulgas ait ja tall-tõllakuur, kutsarimaja ning 19. sajandi alguses ehitatud puidust härrastemaja.

Härrastemajas paiknes RMK Jäärja metskonna kontor kuni riigimetsa majandamise keskuse töö ümberkorraldamiseni.

Hooned on arvel ehitismälestisena. Eraomandis.

**Kärsu mõis**

Kärsu mõisa (Kersel) on esmamainitud 1580. aastal. Rendi ja pantimise korras sai 1784. aastal Kärsu mõisa koos Voltveti mõisaga enda valdusesse parun Bernhard Heinrich von Stryck, kes 1822. aastal ostis mõlemad mõisad päriseks.

Kärsu mõisa puidust häärber on ehitatud 1885 ja jäi Voltveti parunitele metsandus- ja suvemõisaks kuni 1919. aasta võõrandamiseni.

Eesti vabadussõja järel 1920. aastal moodustati peamiselt senistest mõisametsadest Voltveti metskond ja Kärsu mõisa peahoonesse kolisid metskonna ametnikud.

Tihemetsa metskonna kontor ja metsaülema eluruumid on häärberis 1946. aastast.

Kärsu külas ajaloolises kaitsealuses mõisamajas paikneb 2016. aasta ümberkorralduste järel Luua metsanduskooli Tihemetsa metskonna kontor.